Passasier sterf, talle beseer in luukse passasiersbusbotsingDie wrak van die bus. Foto: Netcare 911 Een persoon is dood en 72 beseer toe ŉ luukse passasiersbus Donderdag in die vroeë oggendure in die Vrystaat teen ŉ vragmotor gebots het. Chris Botha, woordvoerder van Netcare 911, het gesê die botsing het omstreeks 02:30 op die N3-snelweg naby Cornelia, tussen Villiers en Warden, op pad na Durban plaasgevind. “Dit is nog nie duidelik hoe die ongeluk gebeur het nie. Die bus het die swaarvoertuig van agter getref en die voorkant van die bus is erg beskadig,” het Botha gesê. Met paramedici se aankoms is albei voertuie in die pad aangetref en puin van die botsing het oor die padoppervlak gesprei gelê. “Een passasier was reeds dood, twee mense het kritieke beserings opgedoen en 70 het beserings opgedoen wat strek van gering tot ernstig.” Paramedici het die mense op die toneel gestabiliseer en na verskeie hospitale geneem vir verdere ondersoeke. Die polisie was op die toneel en ondersoek die oorsaak van die ongeluk.